Gesondheidstelsel 'n ramp indien nie dringend ingegryp word - Solidariteit WêreldSolidariteit Wêreld
Tuis › Mediaverklarings › Gesondheidstelsel 'n ramp indien nie dringend ingegryp word
Gesondheidstelsel 'n ramp indien nie dringend ingegryp word
Solidariteit het vandag die ondoeltreffende en skadelike proses waardeur junior gesondheidspratisyns vir internskappe geplaas word, aan die groot klok gehang. Dit volg nadat talle afgestudeerde voornemende dokters nie deur die departement van gesondheid geplaas is om hul internskappe te voltooi nie.
Paul Maritz, bestuurder van Solidariteit Jeug en Loopbaanontwikkeling, verduidelik: "Ons het hier te make met 'n oudmodiese en onpraktiese stelsel wat bloot nie aan die behoeftes kan voldoen nie. Voordat die stelsel nie reggeruk word nie, sal hierdie probleme van jaar tot jaar voortgaan en selfs erger raak."
Solidariteit voer aan dat as die staat nie meer die finansiële en administratiewe mas kan opkom om studente te plaas nie, dan het hy geen ander keuse as om die privaat sektor te nader om met plasings en die befondsing van junior mediese praktisyns se internskappe te help nie.
"Daar bestaan absoluut geen regverdiging vir 'n gesentraliseerde plasingstelsel wat slegs voorsiening maak vir plasings by staatshospitale nie. Die probleme is egter nie net beperk tot die plasings op sigself nie; die totale stelsel is tans gebrekkig. Junior dokters word laat geplaas, in vreemde areas en nadat alle kanse op aansoeke vir verblyf en ander reëlings reeds gesluit het. Die privaat sektor staan egter gereed om hierdie mediese interns in te neem en op te lei. Hulle kort net goedkeuring om dit te doen," stel Maritz.
Solidariteit is van mening dat die langtermynvolhoubaarheid van die gesondheidsektor in Suid-Afrika tans bedreig word deur die onsekere toekoms wat mediese studente in die gesig staar ná jare se studie en koste wat opgeloop het.
"Mediese studente verbeur 'n inkomste vir ten minste ses jaar ná skool, hoop geweldige koste op om te studeer, werk ontsettend hard om deur te kom, tog kan die departement nie vir hulle die versekering gee dat hulle deur die regulatoriese hindernis vir registrasie gaan kan breek om uiteindelik volwaardige dokters te word nie. Met hierdie stelsel jaag ons uiteindelik talle voornemende mediese studente weg na ander beroepe, of selfs na ander lande wat meer sekerheid kan bied. Ons gesondheidstelsel, wat reeds onder enorme druk verkeer wat die vraag na dienste en 'n tekort aan diensverskaffers betref, kan dit geensins bekostig om potensiële dokters te verloor nie," sluit Maritz af.